Eiganda malarnámu gert að bæta skemmdir vegna foks Héraðsdómur Reykjavíkur dæmdi í síðustu viku eiganda malarnámu í Kollafirði til þess að greiða eigendum nokkurra bifreiða bætur vegna fokskemmda er urðu á bílum þeirra er þeim var ekið í nágrenni námunnar . Í dómnum segir að ljóst þyki að frágangur og aðbúnaður malarnámunnar hafi ekki verið forsvaranlegur þar sem steinveggur gegndi ekki því hlutverki sínu að halda malarefni innan hans vegna þess að efni var hrúgað upp á brún hans og átti því greiða leið yfir hann í vindhviðum . Var eiganda námunnar því gert að greiða bætur fyrir viðgerðir á bifreiðunum auk dráttarvaxta og málskostnaðar .